Taylor Swift er pensum på stadig flere av USAs læresteder. – En betydelig artist i vår samtid, sier Harvard-professor.
WASHINGTON D.C. (Aftenposten): Harvard-professor Stephanie Burt håper pensum om Taylor Swift vil lære studentene å elske litteratur. Den 18. mai i fjor talte Taylor Swift til studenter som gikk ut av New York University. Hun ble til og med utnevnt til æresdoktor der.  Selv avsluttet hun videregående med, fortalte hun, «å gjøre lekser på flyplassgulv». Hun har ikke høyere utdanning selv, i hvert fall ikke ennå. I stedet er 33 år gamle Swift blitt pensum på flere av USAs mest prestisjetunge læresteder. – Mest populær Sist ut i rekken er Harvard. Der har Stephanie Burt, professor i engelskspråklig litteratur, satt popstjernen opp som eget emne til våren. Det heter «Taylor Swift og hennes verden». – Hvorfor er Swift et naturlig emne på universitetet? – Hun er en betydelig artist i vår samtid. Hun er mer populær enn alle andre store artister i vår samtid, unntatt Beyoncé, svarer Burt i en e-post til Aftenposten. Burt mener det både er lett og intellektuelt givende å finne og utforske bånd mellom Swifts sanger og verker i andre litterære sjangrer, som romaner og dikt. Dollarmilliardær på sang Burts påstand om popularitet er ikke tatt helt ut av luften: Taylor Swift er for tiden aktuell med turneen Eras Tour. En kinofilm om turneen har alene spilt inn over 2,5 milliarder kroner så langt.  Forbes anslo nylig at hun er god for over 10 milliarder kroner. Hun er dermed tidenes første dollarmilliardær der formuen kun er basert på sanger og opptredener.  – Glitrende trikot Da Swift i fjor talte til studentene i New York, skjedde det på en idrettsarena. Der snakket hun med selvironi om sin egen rolle. – Sist gang jeg var på et stadion av denne størrelsen, danset jeg på høye hæler og var iført en glitrende trikot. Dette antrekket er langt mer komfortabelt, sa hun om kappen og studentluen. Harvard er ikke alene om å mene at en akademisk klesdrakt kan passe godt på Swift. En rekke universiteter har allerede satt henne opp som emne på flere forskjellige studier.  Sladder og hevn Ved Arizona State University ble Swift i høst en del av pensum i psykologi.  Alexandra Wormley, som underviser der, var på den første konserten i Eras-turneen. Den fant sted i Glendale i Arizona i mars i år.  Senere satt hun på kontoret sitt og snakket med vitenskapelige assistenter om det de hadde sett og hørt. De lot ideene myldre om hvordan de kunne snakke om psykologipensum og Swift.  – Kurset bruker i praksis Taylor Swift gjennom et helt semester som et eksempel på forskjellige fenomener. Det kan være sladder, forhold eller hevn, har Wormley sagt til universitetets avis. Ved New York University ble Swift et emne innen musikk. Der skal ikke bare det rent musikalske utforskes, men også økonomien. Ved en rekke andre steder, som Stanford, Carnegie Mellon og Universitetet i Texas, skal studentene drøfte henne i en litterær sammenheng. Det skal de altså også ved Harvard.  Andre åndsverk – Hva håper du studentene dine skal få med seg? – De skal få større og en mer nyansert forståelse for Swift, hennes sanger og hennes karriere, svarer Burt. Hun håper også de skal få en opplyst interesse og «til og med kjærlighet» for andre typer åndsverk som de blir presentert for på studiet. Burt nevner annen samtidsmusikk, memoarer, romaner og dikt.  Blant eksemplene Burt trekker frem er Laura Kasische, en prisvinnende forfatter og dikter fra Michigan. Hun håper også å vekke interessen for forfattere fra tidligere tider, som James Weldon Johnson og Alexander Pope. Politikk og økonomi Taylor Swift har allerede stor påvirkningskraft innen politikk og økonomi. I 2016 fikk hun kritikk fra liberale stemmer for å holde munn foran presidentvalget mellom Hillary Clinton og Donald Trump. I 2020 fikk hun kritikk fra høyresiden fordi hun ba folk stemme på Joe Biden. Siden emnet «Taylor Swift og hennes verden» hører til litterære studier, skal det handle mest om kunst der det brukes ord. Burt forteller at de likevel vil komme inn på den sammenhengen kunsten står i.  Da kan temaer som kjendiskultur, popmusikkens økonomi i endring og USAs rasedebatt komme opp. Burt vil også se på større endringer i amerikansk kultur sett i lys av Swifts karriere. Stjernen gikk fra countrymusikk til pop. Hun flyttet på samme tid fra Nashville til Manhattan. Tanken er å snakke om dette for eksempel kan sees i sammenheng med et endret forhold mellom sørstatene og resten av USA.  Swiftie? – Håper det Burt tror det ville være relevant også å undervise om Swift i andre land enn USA.  – Og USA burde ha flere emner om store låtskrivere og musikere som ikke kommer fra USA eller Vest-Europa, påpeker Harvard-professor Burt.  Hun ser seg likevel ikke som den rette til å undervise om slike artister. Swift, derimot, mener hun seg kvalifisert til å undervise om. – Jeg kan nok, og jeg elsker hennes arbeid nok, til å undervise i emnet, fremholder Burt overfor Aftenposten. Hun håper likevel at hun kan få andre autoriteter på Swift til å komme til Harvard. Hun nevner for eksempel Olivia og Dani fra podkasten Taylearning.  The New York Times har omtalt Burt som en av de mest innflytelsesrike poesikritikere i sin generasjon. Hun har blant annet utviklet innholdet i uttrykk som «elliptisk poesi», men liker altså også mer folkelig og kommersiell kultur. Swiftie er uttrykket som brukes om de mest hengivne Swift-tilhengerne. – Jeg liker å tro at jeg er en swiftie. Jeg håper det, understreker Burt.
Taylor Swift er satt opp som pensum ved flere amerikanske universiteter, inkludert Harvard. Universiteter bruker Swifts karriere og sanger for å undervise i ulike emner som psykologi, musikk, litteratur, økonomi og politikk. Harvard-professor Stephanie Burt, som underviser i «Taylor Swift og hennes verden», håper kurset vil øke studentenes forståelse for Swift, hennes musikk og karriere, samt vekke interessen for andre åndsverk.